CELEX: 52011PC0277
Language: el
Date: 2011-05-20
Title: Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ σχετικά με την υπογραφή εθελοντικής συμφωνίας εταιρικής σχέσης μεταξύ της Ευρωπαϊκής Ένωσης και της Κεντροαφρικανικής Δημοκρατίας όσον αφορά την εφαρμογή της δασικής νομοθεσίας, τη διακυβέρνηση και το εμπόριο ξύλου και προϊόντων ξυλείας προς την Ευρωπαϊκή Ένωση (FLEGT)

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 20.5.2011
            COM(2011) 277 τελικό
            2011/0123(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            σχετικά με την υπογραφή εθελοντικής συμφωνίας εταιρικής σχέσης μεταξύ της Ευρωπαϊκής Ένωσης και της Κεντροαφρικανικής Δημοκρατίας όσον αφορά την εφαρμογή της δασικής νομοθεσίας, τη διακυβέρνηση και το εμπόριο ξύλου και προϊόντων ξυλείας προς την Ευρωπαϊκή Ένωση (FLEGT)
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               Το σχέδιο δράσης σχετικά με την εφαρμογή της δασικής νομοθεσίας, τη διακυβέρνηση και το εμπόριο (FLEGT)
                  1
               , που εγκρίθηκε από το Συμβούλιο το 2003
                  2
               , προτείνει μια σειρά μέτρων μεταξύ των οποίων περιλαμβάνονται η στήριξη των χωρών παραγωγής ξυλείας, η πολυμερής συνεργασία για την καταπολέμηση του εμπορίου παράνομα υλοτομημένης ξυλείας, η στήριξη των πρωτοβουλιών του ιδιωτικού τομέα, καθώς και αποτρεπτικά μέτρα για επενδύσεις σε δραστηριότητες που ενθαρρύνουν την παράνομη δασική εκμετάλλευση. Ακρογωνιαίος λίθος αυτού του σχεδίου δράσης είναι η σύσταση εταιρικών σχέσεων FLEGT μεταξύ της Ένωσης και των χωρών παραγωγής ξυλείας, ώστε να τεθεί ένα τέλος στην παράνομη εκμετάλλευση. Το 2005, το Συμβούλιο εξέδωσε τον κανονισμό (ΕΚ) αριθ. 2173/2005
                  3
               , που θεσπίζει ένα καθεστώς άδειας και έναν μηχανισμό που προορίζεται για τον έλεγχο της νομιμότητας των εισαγωγών ξυλείας στην Ένωση.
            
            
               Τον Δεκέμβριο του 2005, το Συμβούλιο εξουσιοδότησε την Επιτροπή να διαπραγματευθεί συμφωνίες εταιρικής σχέσης με τις χώρες παραγωγής ξυλείας, ώστε να εφαρμοστεί το σχέδιο δράσης της ΕΕ σχετικά με την εφαρμογή της δασικής νομοθεσίας, τη διακυβέρνηση και το εμπόριο (FLEGT) και, ιδίως, να ενθαρρυνθούν το εμπόριο και οι εισαγωγές ξυλείας στην Ένωση οι οποίες επαληθεύονται ως νόμιμες από αυτές τις χώρες εταίρους
                  4
               . Η συμφωνία με την Κεντροαφρικανική Δημοκρατία είναι η τέταρτη προς διαπραγμάτευση συμφωνία αυτού του είδους ανάμεσα σε μια χώρα παραγωγό και την Ένωση, μετά τη συμφωνία με την Γκάνα, το Κονγκό και το Καμερούν.
            
            
               Η Επιτροπή ξεκίνησε τις διαπραγματεύσεις με την Κεντροαφρικανική Δημοκρατία τον Οκτώβριο του 2009. Οι διαπραγματεύσεις διεξήχθηκαν κατά τη διάρκεια 14 μηνών, με τέσσερις συνεδρίες «ενώπιος ενωπίω» και δεκαοκτώ συναντήσεις εργασίας τεχνικής φύσης. Καθόλη τη διάρκεια των διαπραγματεύσεων, η Επιτροπή είχε τη συνδρομή των κρατών μελών. Η Επιτροπή ενημέρωνε το Συμβούλιο σχετικά με την πρόοδο των διαπραγματεύσεων, με τακτικές εκθέσεις προς την ομάδα «δάση», καθώς και προς τους επικεφαλής αποστολής και τους εκπροσώπους της ΕΕ με έδρα την Κεντροαφρικανική Δημοκρατία. Μετά από κάθε συνεδρία διαπραγμάτευσης, τα συμβαλλόμενα μέρη πραγματοποιούσαν συναντήσεις δημόσιας ενημέρωσης για να ενημερώνουν τα ενδιαφερόμενα μέρη σχετικά με την πρόοδο των συζητήσεων. Επίσης, η Κεντροαφρικανική Δημοκρατία εφάρμοσε μια συμμετοχική προσέγγιση, με τη σύμπραξη της κοινωνίας των πολιτών και του ιδιωτικού τομέα στην εκπόνηση της συμφωνίας.
            
            
               Η συμφωνία αφορά όλα τα στοιχεία που περιέχονται στις οδηγίες διαπραγμάτευσης του Συμβουλίου. Ειδικότερα, θεσπίζει το πλαίσιο, τα θεσμικά όργανα και τα συστήματα του καθεστώτος άδειας FLEGT. Παρουσιάζει τους ελέγχους της αλυσίδας εφοδιασμού, το πλαίσιο νόμιμης συμμόρφωσης και τις απαιτήσεις στον τομέα του ανεξάρτητου ελέγχου για το σύστημα. Τα στοιχεία αυτά αναλύονται στα παραρτήματα της συμφωνίας και παρέχουν λεπτομερή περιγραφή των δομών που στηρίζουν την ασφάλεια της προσφερόμενης νομιμότητας μέσω της παροχής άδειας FLEGT. Η Κεντροαφρικανική Δημοκρατία καθόρισε την εφαρμοστέα νομοθεσία, μέσω ευρέων διαβουλεύσεων με τα ενδιαφερόμενα μέρη. Η ρύθμιση αυτή περιλαμβάνει τους νόμους και κανονισμούς σχετικά με τη χορήγηση δικαιωμάτων εκμετάλλευσης και την καταχώριση των επιχειρήσεων, τη δασική διαχείριση, τη νομοθεσία στον τομέα της εργασίας και του περιβάλλοντος, τις φορολογικές απαιτήσεις, τις κοινωνικές υποχρεώσεις, όπως η συμμετοχή των τοπικών κοινοτήτων, των αυτόχθονων πληθυσμών και της κοινωνίας των πολιτών, άλλες υποχρεώσεις που προβλέπονται από τη νομοθεσία για τη μεταφορά και εμπορία ξυλείας, καθώς και τις απαιτήσεις στον τομέα εξαγωγής.
            
            
               Η συμφωνία υπερβαίνει την κάλυψη σχετικά με τα προϊόντα που προτείνονται στο παράρτημα ΙΙ του κανονισμού FLEGT (ΕΚ) αριθ. 2173/2005. Πράγματι, καλύπτει όλα τα εξαγόμενα προϊόντα ξυλείας. Η Κεντροαφρικανική Δημοκρατία δεσμεύεται κατά τον τρόπον αυτόν να θεσπίσει ένα σύστημα που θα δώσει στην Ένωση την εξασφάλιση ότι όλα τα προϊόντα υλοτομημένου ξύλου που προέρχονται από την Κεντροαφρικανική Δημοκρατία παράγονται νόμιμα, πράγμα που θα πρέπει να συμβάλλει θετικά και βιώσιμα στην ανάπτυξη της χώρας αυτής.
            
            
               Η συμφωνία προβλέπει τον έλεγχο των εισαγωγών στα σύνορα της Ένωσης, όπως θεσπίζεται από τον κανονισμό FLEGT (ΕΚ) αριθ. 2173/2005 και από τον κανονισμό (ΕΚ) αριθ. 1024/2008 που θεσπίζει τους τρόπους εφαρμογής του. Η συμφωνία περιλαμβάνει περιγραφή του κεντροαφρικανικού μορφότυπου της άδειας FLEGT, η οποία υιοθετεί τον μορφότυπο που ορίζεται στον προαναφερθέντα εκτελεστικό κανονισμό.
            
            
               Η συμφωνία θεσπίζει έναν μηχανισμό διαλόγου και συνεργασίας με την Ένωση σχετικά με το καθεστώς FLEGT, μέσω κοινής επιτροπής εφαρμογής της συμφωνίας. Θεσπίζει επίσης τις αρχές της συμμετοχής των ενδιαφερομένων μερών, της κοινωνικής διασφάλισης, της διαφάνειας, της παρακολούθησης των αποτελεσμάτων εφαρμογής και της εκπόνησης των εκθέσεων εφαρμογής.
            
            
               Η συμφωνία καθορίζει το χρονοδιάγραμμα και τις διαδικασίες έναρξης ισχύος της και εφαρμογής του καθεστώτος χορήγησης των αδειών. Δεδομένου ότι η Κεντροαφρικανική Δημοκρατία θα εκσυγχρονίσει και θα επανεξετάσει το κανονιστικό της σύστημα και τη διαχείριση των πληροφοριών, θα εισάγει έναν πληρέστερο έλεγχο της αλυσίδας εφοδιασμού και θα θεσπίσει μια ανεξάρτητη εξακρίβωση της συμφωνίας με το νόμο, απαιτούνται πολλά έτη για την ανάπτυξη και τη δοκιμή των νέων συστημάτων, καθώς και την ενίσχυση των ικανοτήτων της δημόσιας διοίκησης, της κοινωνίας των πολιτών και του ιδιωτικού τομέα, ενόψει των προβλεπόμενων εργασιών. Το σύστημα αδειών FLEGT θα πρέπει να είναι πλήρως λειτουργικό έως το 2014. Θα αξιολογηθεί σε συνάρτηση με τα κριτήρια που καθορίστηκαν στη συμφωνία προτού η ΕΕ αρχίσει να δέχεται τις άδειες FLEGT. 
            
            
               2011/0123 (NLE)
            
            
               Πρόταση
            
            
               ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               σχετικά με την υπογραφή εθελοντικής συμφωνίας εταιρικής σχέσης μεταξύ της Ευρωπαϊκής Ένωσης και της Κεντροαφρικανικής Δημοκρατίας όσον αφορά την εφαρμογή της δασικής νομοθεσίας, τη διακυβέρνηση και το εμπόριο ξύλου και προϊόντων ξυλείας προς την Ευρωπαϊκή Ένωση (FLEGT)
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη συνθήκη για την Ευρωπαϊκή Ένωση, 
            
            
               Έχοντας υπόψη τη συνθήκη για τη λειτουργία της Ευρωπαϊκής Ένωσης και ιδίως το άρθρο 207 παράγραφος 3 πρώτο εδάφιο, σε συνδυασμό με το άρθρο 218 παράγραφος 5,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Τον Μάιο του 2003, η Ευρωπαϊκή Επιτροπή εξέδωσε ανακοίνωση προς το Ευρωπαϊκό Κοινοβούλιο και το Συμβούλιο με τίτλο «Η επιβολή της δασικής νομοθεσίας, η διακυβέρνηση και το εμπόριο (FLEGT) – Πρόταση για σχέδιο δράσης της Ευρωπαϊκής Ένωσης»
                  5
               , η οποία ζητούσε τη θέσπιση μέτρων για την καταπολέμηση της παράνομης δασικής εκμετάλλευσης χάρη στην εκπόνηση εθελοντικών συμφωνιών εταιρικής σχέσης με τις χώρες παραγωγής ξυλείας. Τα συμπεράσματα του Συμβουλίου σχετικά με αυτό το σχέδιο δράσης θεσπίστηκαν τον Οκτώβριο του 2003
                  6
                και το Ευρωπαϊκό Κοινοβούλιο εξέδωσε ψήφισμα σχετικά με το θέμα στις 11 Ιουλίου 2005
                  7
               . 
            
         
         
            
               (2)Στις 5 Δεκεμβρίου 2005, το Συμβούλιο εξουσιοδότησε την Επιτροπή να ξεκινήσει διαπραγματεύσεις σχετικά με συμφωνίες εταιρικής σχέσης, ώστε να θεσπιστεί το σχέδιο δράσης της Ένωσης σχετικά με την εφαρμογή της δασικής νομοθεσίας, τη διακυβέρνηση και το εμπόριο (FLEGT).
            
            
               (3)Στις 20 Δεκεμβρίου 2005, το Συμβούλιο εξέδωσε τον κανονισμό (ΕΚ) αριθ. 2173/2005
                  8
                περί δημιουργίας εθελοντικού συστήματος αδειών FLEGT για τις εισαγωγές ξυλείας στην Ένωση προέλευσης χωρών με τις οποίες η Ένωση συνήψε εθελοντικές συμφωνίες εταιρικής σχέσης.
            
            
               (4)Οι διαπραγματεύσεις με την Κεντροαφρικανική Δημοκρατία ολοκληρώθηκαν και η εθελοντική συμφωνία εταιρικής σχέσης μεταξύ της Ευρωπαϊκής Ένωσης και της Κεντροαφρικανικής Δημοκρατίας σχετικά με την εφαρμογή της δασικής νομοθεσίας, τη διακυβέρνηση και το εμπόριο ξύλου και προϊόντων ξυλείας προς την Ευρωπαϊκή Ένωση (FLEGT) (στο εξής «η συμφωνία») μονογραφήθηκε στις 21 Δεκεμβρίου 2010.
            
            
               (5)Η συμφωνία θα πρέπει να υπογραφεί, με την επιφύλαξη της σύναψής της,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
            
            
               Άρθρο 1
            
            
               Η υπογραφή της εθελοντικής συμφωνίας εταιρικής σχέσης μεταξύ της Ευρωπαϊκής Ένωσης και της Κεντροαφρικανικής Δημοκρατίας σχετικά με την εφαρμογή της δασικής νομοθεσίας, τη διακυβέρνηση και το εμπόριο ξύλου και προϊόντων ξυλείας προς την Ευρωπαϊκή Ένωση (FLEG) εγκρίνεται εξ ονόματος της Ένωσης, με την επιφύλαξη της σύναψης της εν λόγω συμφωνίας
                  9
               . 
            
            
               Άρθρο 2
            
            
               Ο Πρόεδρος του Συμβουλίου εξουσιοδοτείται να ορίσει το πρόσωπο που είναι αρμόδιο για την υπογραφή της συμφωνίας εξ ονόματος της Ένωσης, με την επιφύλαξη της σύναψής της.
            
            
               Άρθρο 3
            
            
               Η παρούσα απόφαση αρχίζει να ισχύει την ημέρα της έκδοσης της. 
            
            
               Βρυξέλλες, […]
            
            
               
                     Για το Συμβούλιο
               
               
                     Ο Πρόεδρος
                     […]
               
            
         
         
            
                  
                     (1)
                  COM(2003) 251.
               
               
                  
                     (2)
                  ΕΕ C 268 της 7.11.2003, σ. 1.
               
               
                  
                     (3)
                  ΕΕ 347 της.12.2005, σ 1.
               
               
                  
                     (4)
                  Έγγραφο του Συμβουλίου μη δημοσιοποιημένο αριθ. 15102/05.
               
               
                  
                     (5)
                  COM(2003) 251.
               
               
                  
                     (6)
                  ΕΕ C 268 της 7.11.2003, σ. 1.
               
               
                  
                     (7)
                  ΕΕ C 157E της 6.7.2006, σ. 482.
               
               
                  
                     (8)
                  ΕΕ L 347 της 30.12.2005, σ. 1.
               
               
                  
                     (9)
                  Το κείμενο της συμφωνίας θα δημοσιευθεί μαζί με την απόφαση σχετικά με τη σύναψή της.